Orkan herjer på Haiti: – Det er vann overalt
– Det er vann over alt, husene har kollapset. Det sier den 46 år gamle Edwin Ceide til VG, på norsk, over telefon tirsdag ettermiddag. Mannen som tidligere har bodd i Norge, er nå ordfører i den lille kommunen Saint-Louis du Sud, sør på Haiti , som er blant stedene hardest rammet av orkanen Matthew. I minst elleve av Haitis 145 kommuner er det oversvømmelser. Redningstjenesten har imidlertid ikke mulighet til å reise til de oversvømte områdene og vurdere hvor mange boliger som har gått tapt, ettersom områdene fortsatt herjes av sterk vind. For ordfører Ceide er katastrofen pågående. – Jeg er nå inne i skogen sammen med andre innbyggere, det er mangel på mat og medisiner. Alt er ødelagt her, sier han. Les også: Orkanen «Matthew» har truffet Haiti: – En potensiell katastrofeCeides norske kone Ingvill Kondradsen Ceide opplyser at det var en grusom natt i kommunen, mange innbyggere har søkt tilflukt i flere skolebygg. Ett av skolebyggene fikk taket revet av, mange trær er blåst ned, landsbyer ved stranden står delvis under vann. – Mange av husene er ødelagt fordi de er dårlig konstruert. Det er mye fattigdom i området. – Det vi er redd for nå er at koleraepidemien skal komme ut av kontroll igjen, sier hun til VG. Landet sliter fortsatt etter det voldsomme jordskjelvet i 2010. Da mistet over 200.000 innbyggere livet, og etter jordskjelvet kom også en koleraepidemi som tok ytterligere 10.000 liv.Så langt har stormen krevd to haitiske liv, skriver NTB. En fisker ble funnet død i sjøen sør i landet fredag, og ytterligere en fisker er savnet. En syk, eldre kvinne døde mandag morgen ettersom hun ikke klarte å ta seg til sykehuset i uværet. Myndighetene har arbeidet på spreng med å evakuere innbyggerne i bydelen Cite Soleil i hovedstaden Port-au-Prince, der 100.000 av de 500.000 beboere står i fare for å få boligen oversvømmet. – Det er den verste orkanen jeg har sett i hele mitt liv. Den ødela skoler, veier og andre strukturer, sier Fidele Nicolas, som jobber for sivilforsvaret i Nippes, rett øst for der orkanen traff land. Tidligere har uværet også ført til ett dødsfall i Colombia og ett på St. Vincent og Grenadinene. I tillegg har fire personer mistet livet i nabolandet Den dominikanske republikk. Orkanen beveget seg tirsdag langsomt over Haiti i retning Cuba og Bahamas. Senere i uken er uværet ventet å ramme kysten av Florida, der myndighetene allerede har erklært unntakstilstand, ifølge CNN. I South Carolina sier guvernør Nikki Haley at én million mennesker evakueres unna kysten i frykt for orkanen.Det fattige landet regnes som spesielt sårbart under naturkatastrofer, og hjelpeorganisasjoner frykter store ødeleggelser. Laura Sewell er nestleder ved CAREs kontor i Haiti. I en pressemelding sendt til VG, sier hun: – Alle i Haiti, er i fare nå – det er den verste orkanen vi har sett siden 1954, men særlig folk i rurale områder er utsatt, og ved den sørlige kysten bor det om lag 60.000 gravide kvinner. Hva kommer til å skje med dem? Dette er noe som bekymrer oss veldig.
Mens orkanen «Mattew» ikke slipper taket på Haiti, roper ordføreren i en hardt rammet kommune inn i telefonen: Alt er ødelagt her!